Søndag morgen blev Alex Poulsen fra Hemdrup vækket af det kraftige skybrud, der gav flere problemer for nordjyderne. Mellem klokken 7 og 7.30 haglede regnen ned i den lille by i Vesthimmerland, hvor Alex Poulsen kunne aflæse 29 millimeter på sin nedbørmåler. -	Der kom et par enkelte kæmpebrag, og det lød, som det var nogle plader, der blev ramt, og så kom vandet lige pludselig, siger han. Skybruddet gav strømsvigt på adressen i Hemdrup, som dog hurtigt kom op at køre igen – det gjorde internettet tværtimod ikke, som måtte undværes i nogle timer. Kræmmere var bekymret Lidt udenfor Nibe var flere kræmmere mødt op til et såkaldt bagagerumsmarked. Men fra morgenstunden vågnede arrangøren dog til en indkørsel fyldt med vand. Der var derfor bekymring om, hvorvidt kræmmerne overhovedet ville dukke op. Det blev dog aldrig til mere end en bekymring, da næsten alle kræmmerne dukkede op. -	Vi startede dagen med lige at drikke en god kop kaffe og se regnen an, og hvornår det blev tørvejr nok til at sætte varer op, siger Lisa Sønder, der har arrangeret det lille kræmmermarked. Må pumpe vand væk Der skal falde 15 millimeter regn på under en halv time, før det kan kategoriseres som et skybrud. I Hemdrup har Alex Poulsen ikke oplevet så kraftig regn, som der kom søndag, i de fem år, han har boet på ejendommen. Han kan derfor godt se, at der kan komme yderligere problemer i fremtiden, hvis skybruddene bliver værre end det, der var søndag morgen. -	Vi kan ikke gøre ret meget mere, for når grundvandet ikke kan synke ned i den gammel brønd, så kan vi ikke gøre mere end bare at prøve at få det pumpet væk, siger Alex Poulsen.

Opsummering:
Flere steder i Nordjylland har der i løbet af søndagen regnet så meget, at der har været tale om skybrud – og det skabte problemer rundt omkring i landsdelen.